For Aalborgs Venstrekredse er valget veloverstået. Nu mangler formand Svend Erik Jensen bare slutresultatet. Han satser klart på en ministerpost til sin egen kandidat Søren Gade. - Jeg forventer, at Søren Gade bliver minister, og at han får et ministerium, som han brænder for, siger Svend Erik Jensen, der er formand for Venstre i Aalborg Vest kreds. Også i Hjørring spekuleres der i dag i ministerposter til andre nordjyske venstrefolk. Her er Venstrekredsen knap så skråsikker, men håber, at Karsten Lauritzen som en joker også ryger ind og snupper en af ministertaburetterne. - Hvordan kabalen lige går op i det spil her, det ved jeg ikke. Karsten Lauritzen er jo vores lokale mand. Søren, ja det er jo lidt en anden historie - der er stor sandsynlighed for at han får en ministerpost, men vi tager gerne to i Nordjylland, siger Lars Skade, der formand for Venstre i Hjørring By. Flere politiske eksperter mener i dag at vide, at Søren Gade med sikkerhed bliver minister. TV2 Nord har i dag talt med Søren Gade og Karsten Lauritzen. Ingen af dem ønsker specifikt at kommentere på deres politiske forventninger og håb. Søren Gade bekræfter, at han satser på en tung ministerpost. - Jeg ved godt at Søren nok har nogle ønsker, for han har selv udtalt, at han ikke vil sige ja til hvad som helst, hvis Lars Løkke ringer. Men hvad han vil beskæftige sig med, det overlader vi til ham, siger Svend Erik Jensen, der altså undlader at gætte på hvilken ministerpost Søren Gade eventuet har i udsigt. Kredsformændene er enige om, at uanset hvem der bliver Løkkes udvalgte, så bliver hele Nordjylland repræsenteret i den nye regering. - Har vi en minister, der er valgt i Nordjylland, så vil han arbejde for de nordjyske sager, siger kredsformanden i Aalborg Vest. Det er søndag formiddag, at Lars Løkke Rasmussen præsenterer sin nye regering.
I Venstre i Aalborg og Hjørring håber kredsformændene på at deres lokale folketingsmedlemmer kan tage ministerkasket på søndag formiddag.